Kawżi magħquda C‑217/15 u C‑350/15
Proċeduri kriminali
kontra
Massimo Orsi u Luciano Baldetti
(talbiet għal deċiżjoni preliminari, imressqa mit-Tribunale di Santa Maria Capua Vetere)
“Rinviju għal deċiżjoni preliminari – Tassazzjoni – Taxxa fuq il-valur miżjud – Direttiva 2006/112/KE – Artikoli 2 u 273 – Leġiżlazzjoni nazzjonali li tipprevedi sanzjoni amministrattiva u sanzjoni kriminali għall-istess fatti, relatati mal-ommissjoni tal-ħlas tat-taxxa fuq il-valur miżjud – Karta tad-Drittijiet Fundamentali tal-Unjoni Ewropea – Artikolu 50 – Prinċipju ta’ ne bis in idem – Identità tal-persuna mħarrka jew issanzjonata – Assenza”
Sommarju – Sentenza tal-Qorti tal-Ġustizzja (Ir-Raba’ Awla) tal-5 ta’ April 2017
Drittijiet fundamentali – Prinċipju ta’ ne bis in idem – Bidu ta’ prosekuzzjonijiet kriminali kontra persuna fiżika wara l-impożizzjoni ta’ sanzjoni fiskali għall-istess fatti fuq kumpannija li għandha personalità ġuridika – Ksur – Assenza
(Karta tad-Drittijiet Fundamentali tal-Unjoni Ewropea, Artikolu 50)
L-Artikolu 50 tal-Karta tad-Drittijiet Fundamentali tal-Unjoni Ewropea għandu jiġi interpretat fis-sens li ma jipprekludix leġiżlazzjoni nazzjonali, bħal dik inkwistjoni fil-kawża prinċipali, li tippermetti li jitwettqu prosekuzzjonijiet għal nuqqas ta’ ħlas tat-taxxa fuq il-valur miżjud, wara l-impożizzjoni ta’ sanzjoni fiskali definittiva għall-istess fatti, meta din is-sanzjoni ġiet imposta fuq kumpannija li għandha personalità ġuridika filwaqt li l-imsemmija prosekuzzjonijiet huma mibdija kontra persuna fiżika.
(ara l-punt 27 u d-dispożittiv)